
R E F E R A T    D E   A P R O B A R E
privind aprobarea contractării unui împrumut în valoare de 1.650.000 lei, în conformitate cu prevederile art. 1 din Ordonanţa de urgenţă a Guvernului nr. 25/2025 pentru asigurarea unor împrumuturi din Trezoreria Statului
             

Municipiul Brad are în derulare mai multe proiecte finanțate din fonduri externe nerambursabile de la Uniunea Europeană. 
Având în vedere prevederile art. 1 din Ordonanţa de urgenţă a Guvernului nr. 25/2025 pentru asigurarea unor împrumuturi din Trezoreria Statului și ținând cont de faptul că Municipiul Brad nu dispune de fonduri suficiente pentru a acoperi cheltuielile neeligibile (contribuție proprie, precum și orice altă cheltuială suportată de către beneficiar) aferente unor proiecte în derulare, am inițiat prezentul proiect de hotărâre prin care am propus aprobarea contractării unui împrumut în valoare de 1.650.000 lei, cu perioada de rambursare de 10 ani și o perioadă de grație de 12 luni la rambursarea principalului.
Proiectul pentru care se solicită împrumutul este: ”Eficientizare energetică a imobilului ambulatoriu și dispensar T.B.C. a Spitalului Municipal Brad, județul Hunedoara”, cod SMIS 326904.
Din bugetul local al Municipiului Brad se asigură integral plata serviciului anual al datoriei publice locale aferent împrumutului.
Pe întreaga durată a serviciului datoriei publice locale, ordonatorul principal de credite are obligația să publice pe pagina de internet a Municipiului Brad următoarele date: 
a) hotărârea Comisiei de autorizare a împrumuturilor locale, precum și orice modificări și/sau completări ale acesteia; 
b) valoarea finanțării rambursabile contractate în valuta de contract; 
c) gradul de îndatorare a Municipiului Brad; 
d) durata serviciului datoriei publice locale, cu precizarea perioadei de grație și a perioadei de rambursare a finanțării rambursabile; 
e) dobânzile, comisioanele și orice alte costuri aferente fiecărei finanțări rambursabile; 
f) plățile efectuate din fiecare finanțare rambursabilă.
         Datele publicate pe pagina de internet se actualizează în prima decadă a fiecărui trimestru pentru trimestrul expirat, sub sancțiunile prevăzute de lege. 
În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
Invoc în susţinerea propunerii mele prevederile art. 1 alin. (5), art. 120 şi ale art. 121 alin. (1) şi (2) din Constituţia României, republicată, ale art. 9 paragraful 8 din Carta europeană a autonomiei locale, adoptată la Strasbourg la 15 octombrie 1985, ratificată prin Legea nr. 199/1997, ale art. 7 alin. (2), precum şi ale art. 1.166 şi următoarele din Legea nr. 287/2009 privind Codul civil, republicată, cu modificările şi completările ulterioare, referitoare la contracte, ale art. 13 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, ale art. 61-66 şi 76^1 din Legea nr. 273/2006 privind finanţele publice locale, cu modificările şi completările ulterioare, ale art. 2 lit. c), k), p), art. 5 alin. (1) şi ale art. 6, 9 şi 10 din Ordonanţa Guvernului nr. 119/1999 privind controlul intern/managerial şi controlul financiar preventiv, republicată, cu modificările şi completările ulterioare, ale art. 1 din Ordonanţa de urgenţă a Guvernului nr. 25/2025 pentru asigurarea unor împrumuturi din Trezoreria Statului, ale Hotărârii Guvernului nr. 9/2007 privind constituirea, componenţa şi funcţionarea Comisiei de autorizare a împrumuturilor locale, cu modificările şi completările ulterioare, ale art. 129 alin. (1), alin. (2) lit. b), alin. (4) lit. b) și  art. 155 alin. (1) lit. c) și alin. (4) lit. d) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 43 alin. (4) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.

